Document ID: 32010R0519

32010R0519
L 151/1
SLUŽBENI LIST EUROPSKE UNIJE
16.06.2010.
UREDBA KOMISIJE (EU) br. 519/2010
od 16. lipnja 2010.
o usvajanju programa statističkih podataka i metapodataka za popis stanovništva i stanova predviđenog Uredbom (EZ) br. 763/2008 Europskog parlamenta i Vijeća
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 763/2008 Europskog parlamenta i Vijeća od 9. srpnja 2008. o popisu stanovništva i stanova (1), a posebno njezin članak 5. stavak 3.,
budući da:
(1)
U skladu s člankom 5. stavkom 3. Uredbe (EZ) br. 763/2008 Komisija bi trebala usvojiti program statističkih podataka i metapodataka za popis stanovništva i stanova koje treba dostaviti Komisiji.
(2)
Kako bi se osigurala usporedivost podataka iz popisa stanovništva i stanova provedenog u državama članicama i omogućila izrada pouzdanih pregleda na razini Unije, navedeni bi program trebao biti jednak u svim državama članicama.
(3)
Posebno je neophodno odrediti hiperkocke koje su jednake u svim državama članicama, posebne vrijednosti i oznake ćelija koje države članice mogu koristiti u navedenim hiperkockama kao i metapodatke o temama.
(4)
Uredbom Komisije (EZ) br. 1201/2009 od 30. studenoga 2009. o provedbi Uredbe (EZ) br. 763/2008 Europskog parlamenta i Vijeća o popisu stanovništva i stanova u pogledu tehničkih specifikacija tema i njihovih raščlanjivanja (2) utvrđuju se tehničke specifikacije za teme popisa i njihova raščlanjivanja koja se primjenjuju na podatke koje treba poslati Komisiji za referentnu godinu 2011.
(5)
Mjere predviđene ovom Uredbom u skladu su s mišljenjem Odbora za Europski statistički sustav,
DONIJELA JE OVU UREDBU:
Članak 1.
Predmet
Ovom se Uredbom uspostavlja program statističkih podataka i metapodataka za popis stanovništva i stanova koje treba dostaviti Komisiji (Eurostatu) za referentnu godinu 2011.
Članak 2.
Definicije
Za potrebe ove Uredbe primjenjuju se definicije i specifikacije iz Priloga Uredbi (EZ) br. 1201/2009. Također se primjenjuju sljedeće definicije:
1.
„ukupno stanovništvo” točno određenog zemljopisnog područja znači sve osobe čije se uobičajeno mjesto stanovanja, kako je određeno člankom 2. točkom (d) Uredbe (EZ) br. 763/2008, nalazi na navedenom zemljopisnom području;
2.
„hiperkocka” znači višedimenzionalni unakrsni tablični prikaz raščlanjivanja koji sadrži vrijednost ćelije za mjerenje svake kategorije svakog raščlanjivanja s unakrsnim tabličnim prikazom prema svakoj kategoriji svakog drugog raščlanjivanja koje se koristilo u navedenoj hiperkocki;
3.
„glavna granična raspodjela” znači podskup određene hiperkocke koji je rezultat unakrsnog tabličnog prikazivanja nekih, ali ne svih raščlanjivanja hiperkocke;
4.
„primarna ćelija” znači ćelija koja je dio najmanje jedne glavne granične raspodjele u određenoj hiperkocki. U hiperkockama za koje nije određena glavna granična raspodjela sve su ćelije primarne;
5.
„sekundarna ćelija” znači ćelija hiperkocke koja nije primarna u određenoj hiperkocki;
6.
„vrijednost ćelije” znači podaci koji se prenose u ćeliji hiperkocke. Vrijednost ćelije može biti „numerička vrijednost ćelije” ili „posebna vrijednost ćelije”;
7.
„numerička vrijednost ćelije” znači numerička vrijednost koja se prenosi u ćeliji s ciljem pružanja statističkih podataka o opažanju za navedenu ćeliju;
8.
„povjerljiva vrijednost ćelije” znači numerička vrijednost ćelije koja se ne smije otkriti kako bi se zaštitila statistička povjerljivost podataka u skladu s pravilima država članica za kontrolu otkrivanja statističkih podataka;
9.
„vrijednost ćelije koja nije povjerljiva” znači numerička vrijednost ćelije koja nije povjerljiva vrijednost ćelije;
10.
„nepouzdana vrijednost ćelije” znači numerička vrijednost ćelije koja nije pouzdana u skladu s kontrolom kvalitete država članica;
11.
„posebna vrijednost ćelije” znači simbol koji se prenosi u ćeliji hiperkocke umjesto numeričke vrijednosti ćelije;
12.
„oznaka” znači šifra koja može pratiti određenu vrijednost ćelije kako bi se opisalo posebno obilježje navedene vrijednosti ćelije.
Članak 3.
Program statističkih podataka
1. Program statističkih podataka koje treba dostaviti Komisiji (Eurostatu) za referentnu godinu 2011. sastoji se od hiperkocki navedenih u Prilogu I.
2. Države članice dostavljaju posebnu vrijednost ćelije „ne primjenjuje se” samo u sljedećim slučajevima:
(a)
ako se ćelija odnosi na kategoriju „ne primjenjuje se” najmanje jednog raščlanjivanja; ili
(b)
ako ćelija opisuje opažanje koje ne postoji u državi članici.
3. Države članice zamjenjuju sve povjerljive vrijednosti ćelije posebnom vrijednošću ćelije „ne primjenjuje se”.
4. Države članice mogu zamijeniti vrijednost ćelije koja nije povjerljiva posebnom vrijednošću ćelije „ne primjenjuje se” samo ako je vrijednost ćelije u sekundarnoj ćeliji.
5. Na zahtjev države članice Komisija (Eurostat) neće upoznati javnost s nijednom nepouzdanom vrijednošću ćelije koju je dostavila država članica.
Članak 4.
Metapodaci o vrijednostima ćelija
1. Kada je to primjenljivo države članice dodaju sljedeće oznake ćeliji hiperkocke:
(a)
„povjerljivo”;
(b)
„nepouzdano”;
(c)
„revidirano nakon prvog slanja podataka”;
(d)
„vidjeti priložene podatke”.
2. Svaka ćelija čija je povjerljiva vrijednost ćelije zamijenjena posebnom vrijednošću „ne primjenjuje se” označena je oznakom „povjerljivo”.
3. Svaka ćelija s nepouzdanom numeričkom vrijednošću označena je oznakom „nepouzdano”, bez obzira na to je li za navedenu ćeliju dostavljena numerička vrijednost ćelije ili posebna vrijednost ćelije „ne primjenjuje se”.
4. Za svaku ćeliju koja je popraćena najmanje jednom od oznaka „nepouzdano”, „revidirano nakon prvoga slanja podataka” ili „vidjeti priložene podatke” mora se dostaviti objašnjenje.
Članak 5.
Metapodaci o temama
Države članice dostavljaju Komisiji (Eurostatu) metapodatke o temama kako je utvrđeno u Prilogu II.
Članak 6.
Stupanje na snagu
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 16. lipnja 2010.

Labels: 12
0
15
19